STØTTESPILLER: Kristin Halvorsen mener Olav Thon er kroneksempelet på en god kapitalist. Foto: VG

Kristin hyller Olav Thon

(VG Nett) Lovordene hagler over milliardæren fra flere røde toppolitikere.

Lars Akerhaug

Marie De Rosa

Oppdatert 14. juli 2011

Artikkelen er over ni år gammel

Høyre-siden er alt annet enn begeistret for Olav Thons utspill i VG om at ingen norske toppledere bør tjene mer enn to millioner kroner i året. Kristin Halvorsen, derimot, legger ikke skjul på sin begeistring for milliardærens utspill:

- Jeg har forundret meg over at millionærer og milliardærer som er så opptatt av penger og marginer har vært så ukritiske i forhold til hva de betaler sine egne toppledere, sier Halvorsen til VG Nett.

KAPITALISTIDEAL: Olav Thon refses av høyresiden, og hylles av venstresiden. Foto: VG

SV-lederen mener finanskrisen viser hvor galt det kan gå når toppledernes lønninger og bonuser skyter i været.

- Jeg synes kapitalistene har vært dårlige kapitalister og jeg hilser Thons utspill velkommen, sier Halvorsen.

- De betaler ofte lederne sine mer enn de er verdt, sier Halvorsen.

Mister statlige ledere

Hun forklarer at kjempelønningene til private toppledere også har bidratt til å dra opp lønnsnivået i staten og i statlige selskaper.

- Det dilemmaet staten kommer i er en konkurransesituasjon i forhold til privat sektor, sier Halvorsen.

- Vi holder igjen. Men argumentet som veldig ofte brukes i privat og offentlig sektor er at man sammenlikner seg med hverandre og da er det privat sektor som er lønnsledende. Derfor er Thons utgangspunkt så interessant, sier hun.

- Mener du at staten bør sette et tak for lønninger i statlig eide selskaper?

- Hver gang man betaler noen bedre enn statsministeren må man ha en svært god grunn til det. Det eneste argumentet som har gyldighet i dag er at man kan miste gode folk hvis lønna ikke kan konkurrere med andre arbeidsgivere i privat sektor. Hvis Thon og andre kan bidra med mer nøkterne lønninger i privat sektor er det til gavn for hele samfunnet, sier Halvorsen.

Les også: Kåre Willoch støtter Olav Thons makslønn-utspill

Ønsker mindre forskjeller

Arbeiderparti-lederen Jan Bøhler stiller seg sterkt bak Thon, som han mener kommer med et sympatisk budskap.

- Jeg er glad for Thons budskap, og mener det er en holdning man trenger mer av blant norske ledere. Norge er tjent med et samfunn hvor forskjellene mellom topp og bunn er små, og hvor ledere tar samfunnsansvar og ikke finner motivasjon i at de tjener mange ganger mer enn andre mennesker.

Bøhler synes grensen på to millioner kroner høres fornuftig ut.

- Når man tjener to millioner kroner får man dobbelt så mye i årslønn som statsministeren, og det synes jeg bør være godt nok.

SYMPATISERER: Jan Bøhler (Ap) mener det er vilt at enkelte toppledere tjener like mye på et år som andre tjener i løpet av et helt liv. Foto: VG

Publisert: 14.07.11 kl. 13:00 Oppdatert: 14.07.11 kl. 14:02